#

**Cirsmu, atsevišķu koku ciršanas tiesību un apaļkoku sortimentu izsoles noteikumi Dabas aizsardzības pārvaldes rīkotajās izsolēs**

1. Šie noteikumi nosaka kārtību, kādā tiek organizēta un veikta kustamās mantas – cirsmu, atsevišķu koku, apaļkoku (turpmāk tekstā – cirsma) atsavināšana, izsolot izciršanas un/vai aizvešanas tiesības Dabas aizsardzības pārvaldes (turpmāk tekstā –

Pārvaldes) valdījumā esošajos mežos.

2. Izsoli organizē izsoles komisija, tās sastāvu apstiprina Dabas aizsardzības pārvaldes ģenerāldirektors.

3. Izsoles cirsmu sarakstu ar sākumcenām sastāda Pārvaldes mežsaimniecības vadītājs un apstiprina Pārvaldes ģenerāldirektors vai ar Pārvaldes rīkojumu noteikta amatpersona.

4. Pārvalde pārdošanai paredzētās cirsmas sagatavo:

4.1. veicot cirsmā mērījumus, aprēķinot pārdodamo apjomu un pamatojoties uz kokmateriālu tirgus cenām, nosakot sākuma cenu ciršanai paredzēto koku kopējam apjomam, piemērojot vērtēšanas programmas, piem. „Mežvērte” vai tmldz. Cirsmai pievienojot cirsmas skici vai ciršanas vietas shēmu;

4.2. iestigojot, marķējot vai aprakstot dabā identificējamas robežas (piem. grāvis, ceļš, jaunaudze), cirsmu pēc platības, ņemot vērā meža inventarizācijas datus, un pamatojoties uz kokmateriālu tirgus cenām, nosakot sākuma cenu 1 m3 ciršanai paredzētajiem kokiem. Cirsmai pievienojot cirsmas skici-shēmu.

4.3. iestigojot, marķējot vai aprakstot dabā identificējamas robežas (piem. grāvis, ceļš, jaunaudze), cirsmu pēc meža inventarizācijas datiem, un pamatojoties uz kokmateriālu tirgus cenām, nosakot sākuma cenu 1 m3 ciršanai paredzētajiem kokiem. Cirsmai pievienojot cirsmas skici-shēmu.

5. Atbilstoši 4.2. un 4.3.apakšpunktam cirsmas sagatavo, gadījumos, kad ir apgrūtināta mērījumu veikšana un, veicot mērījumus nav iespējama objektīvu datu iegūšana (vējgāžu, snieglaužu seku likvidēšana u.c.), kā arī gadījumos, kad kokmateriālu sagatavošanas un pievešanas apstākļu dēļ nav nosakāms augšgala krautuvē pievedamo materiālu daudzums.

6. Izsole var būt **rakstiska** vai **mutiska ar augšupejošu soli**.

7. Informācija par izsoli ne vēlāk kā **10 (desmit) dienas** pirms izsoles tiek publicēta Dabas aizsardzības pārvaldes interneta mājas lapā un laikrakstā “Latvijas avīze” (pēc nepieciešamības arī citos plašsaziņas līdzekļos). Neplānotu izsoli, kurā tiek piedāvātas tikai steidzami pārdodama(s) cirsma(s) - objekti (nepieciešamas infrastruktūras objektu uzturēšanai vai būvniecībai, mežaudžu slimību, kaitēkļu invāzijas novēršanai) var izsludināt ne vēlāk kā **1 (vienu)** nedēļu pirms izsoles.

8. Sludinājumā un paziņojumā par izsoli norāda:

* izsoles organizētāju;
* izsoles veidu;
* izsoles vietu un laiku;
* cirsmas veidu un atrašanās vietu;
* kur un kad var iepazīties ar izsoles kārtību, cirsmām, izsoles sākumcenām.

9. Izsoles dalībniekiem ir tiesības pirms izsoles apskatīt cirsmas, veikt mērījumus un novērtējumu, kā arī iepazīties ar pirkuma līguma nosacījumiem.

10. Tiek noteikts vismaz viens organizētas cirsmu apskates datums, ievērojot, ka cirsmu apskate veicama ne vēlāk kā **3 (trīs)** darba dienaspirms izsoles.

11. Izsoles dalībnieki pirms izsoles iemaksā izsoles nodrošinājuma naudu Pārvaldes norēķinu kontā:

 Dabas aizsardzības pārvalde

 Baznīcas ielā 7, Sigulda LV-2150

 PVN Reģistrācijas Nr. LV 90009099027

 Valsts kase, kods TRELLV22

 Konta Nr. LV75TREL2210650029000

12. Veicot nodrošinājuma naudas samaksu, maksājuma uzdevumā jānorāda:

* nodrošinājuma nauda - kods 21360.

13. Izsoles dalībnieki var piedalīties  izsolē uz neierobežotu izsolāmo cirsmu skaitu. Par konkrētās cirsmas pircēju kļūst, un tiesības slēgt pirkuma līgumu iegūst dalībnieks, kurš nosolījis augstāko cenu un ir iemaksājis atbilstošu nodrošinājuma naudu, ne mazāk kā 10% apmērā no cirsmas sākuma cenas.

 Saskaņā ar 4.2. un 4.3.apakšpunktu, pārdodamajām cirsmām nodrošinājuma naudas apmērs tiek noteikts 25% apmērā no cirsmas sākuma cenas. Cirsmas sākuma cena tiek aprēķināta pamatojoties uz noteikto 1 m3 sākuma cenu un prognozējamo izcērtamās vai pievedamās koksnes apjomu. Konkrēta nodrošinājuma naudas summa tiek norādīta cirsmu izsoles sarakstā.

14. Nodrošinājuma naudas samaksa jāveic ne vēlāk kā **1 (vienu) dienu** pirms izsoles.

15. Izsoles dalībniekiem, kuri cirsmu nav nosolījuši, nodrošinājumu atmaksā **5 (piecu) darba dienu** laikā pēc izsoles.

16. Lai piedalītos izsolē, izsoles dalībniekam, kopā ar cenu piedāvājumu jāiesniedz sekojoši dokumenti:

16.1.Juridiskām personām:

16.1.2.uzņēmuma reģistrācijas / komersanta reģistrācijas apliecības kopija vai izdruka no Uzņēmu reģistra datubāzes;

16.1.3.Valsts ieņēmumu dienesta izdota izziņa par nodokļu samaksu vai izdruka no Valsts ieņēmumu dienesta elektroniskās deklarēšanas sistēmas par to, ka izsoles dalībniekam nav nodokļu parādu, tajā skaitā valsts sociālās apdrošināšanas iemaksu parādu, kas kopsummā pārsniedz 150,00 eiro, izziņai vai izdrukai jābūt sagatavotai ne agrāk kā mēnesi pirms izsoles dienas;

16.1.4.Uzņēmumu reģistra lēmuma vai izziņas par pārstāvības tiesībām kopija;

16.1.5.pilnvara, ja juridisko personu pārstāv persona, kurai nav Uzņēmumu reģistra lēmumā noteiktas pārstāvības tiesības;

16.1.6.nodrošinājuma naudas samaksu apliecinošs dokuments vai kopija.

16.2. Fiziskām personām:

16.2.1. Personu apliecinoša dokumenta dati (kopija);

16.2.2.Valsts ieņēmumu dienesta izdota izziņa par nodokļu samaksu vai izdruka no Valsts ieņēmumu dienesta elektroniskās deklarēšanas sistēmas par to, ka izsoles dalībniekam nav nodokļu parādu, tajā skaitā valsts sociālās apdrošināšanas iemaksu parādu, kas kopsummā pārsniedz 150,00 eiro, izziņai vai izdrukai jābūt sagatavotai ne agrāk kā mēnesi pirms izsoles dienas;

16.2.3.nodrošinājuma naudas samaksu apliecinošs dokuments vai kopija.

17. Izsoles dalībnieks var neiesniegt šo noteikumu 16. punktā minētos dokumentus atkārtoti, ja tie ir iesniegti, piedaloties iepriekšējās izsolēs, un to derīguma termiņš nav beidzies, kā arī to saturs ir atbilstošs.

18. Ja izsoles dalībnieks nav iesniedzis 16.punktā minētos dokumentus, Izsoles komisija trūkstošos datus pārbauda attiecīgajās datu bāzēs, sekojoši:

18.1. Izsoles komisija vispirms, tīmekļa vietnē [www.lursoft.lv](http://www.lursoft.lv) pārbauda vai Pretendents ir reģistrēts normatīvajos aktos noteiktajā kārtībā, tam nav pasludināta likvidācija vai maksātnespējas process un tīmekļa vietnē <https://www6.vid.gov.lv/VID_PDB/NPAR>) pārbauda vai tam nav nodokļu parāda. Attiecībā uz izsoles dalībniekiem, kuri reģistrēti ārpus Latvijas Republikas, Izsoles komisija pārbaudi veic pamatojoties uz izsoles dalībnieka iesniegtajām izziņām (atbilstoši 16.punktā minētajam).

18.2. Ja izsoles komisija konstatē, ka izsoles dalībnieks nav reģistrēts normatīvajos aktos noteiktajā kārtībā, tam ir pasludināta likvidācija vai maksātnespējas process, vai tam ir nodokļu parāds, kurš pārsniedz 150,00 eiro, minētais fakts tiek fiksēts izsoles protokolā, un izsoles dalībniekam tiek liegta turpmāka dalība izsolē. Par minēto faktu izsoles dalībniekam rakstveidā tiek paziņots.

19. Izsoles komisijas izvirzīts vadītājs – izsoles vadītājs, pirms izsoles iepazīstina dalībniekus ar izsoles norises kārtību.

20. Ja tiek rīkota **mutiska izsole** ar augšupejošu soli:

20.1. Izsolē nedrīkst piedalīties personas, kuras:

 20.1.1. nav iesniegušas 16. punktā minētos dokumentus un/vai izsoles komisija nav pārliecinājusies par trūkstošo datu atbilstību izsoles noteikumiem;

 20.1.2. nav nokārtojuši finanšu saistības ar Pārvaldi;

 20.1.3. ir nodokļu parādnieki (nodokļu parādu, tajā skaitā valsts sociālās apdrošināšanas obligāto iemaksu parādu kopsumma pārsniedz 150,00 eiro).

20.2. Izsoles komisija pirms izsoles sastāda izsoles dalībnieku sarakstu un katrs dalībnieks tajā parakstoties, apliecina, ka ir iepazinies ar izsoles noteikumiem, kā arī ar pirkuma līguma nosacījumiem un viņam nav pretenziju pret izsolāmo cirsmu faktisko stāvokli.

20.3. Izsoles dalībnieku reģistrācija sākas 1 stundu un beidzas 5 minūtes pirms noteiktā izsoles sākuma.

20.4. Izsoles solis tiek noteikts:

20.4.1. izsoles objektiem ar sākumcenu līdz 1000 eiro – 50 eiro;

20.4.2. izsoles objektiem ar sākumcenu no 1001- 3000 eiro – 100 eiro;

20.4.3. izsoles objektiem ar sākumcenu no 3001 eiro un vairāk – 200 eiro.

Vienā reizē var pārsolīt ne vairāk kā 5 (piecu) izsoles soļu apmērā.

20.5. Izsoles lapā izsoles komisija atzīmē izsoles gaitu, visu izsoles dalībnieku piedāvātās cenas un visaugstāk solīto cenu. Dalībnieks, kurš nosolījis visaugstāko cenu, apstiprina to ar savu parakstu, kļūstot par konkrētās cirsmas nosolītāju.

20.6. Ja nosolītājs atsakās parakstīties par nosolīto cirsmu, viņš zaudē iemaksāto nodrošinājumu, un tiesības iegādāties cirsmu šādā gadījumā ir izsoles dalībniekam, kurš solīšanā piedāvājis nākamo augstāko cenu.

21. Ja tiek rīkota **rakstiska izsole**:

21.1. Piedāvājumi iesniedzami Pārvaldē slēgtās aploksnēs uz aploksnes norādot: **„Pieteikums rakstiskai cirsmu izsolei”, izsoles datumu, iesniedzēja nosaukumu, adresi, kontaktpersonu un tās tālruņa numuru un e-pasta adresi.”**

21.2. Piedāvājumā norāda iesniedzēja vārdu un uzvārdu, personas kodu vai nosaukumu un reģistrācijas Nr., adresi, e-pastu, tālruņa numuru, atbilstoši izsoles sarakstam izsoles objekta numuru ar piedāvāto cenu, kā arī apliecina, ka izsoles dalībnieks ir iepazinies ar izsoles noteikumiem, līguma projektu, un viņam nav pretenziju pret izsolāmo objektu faktisko stāvokli.

21.3. Piedāvājumi, kas neatbilst 21.2. apakšpunkta prasībām, uzskatāmi par nederīgiem.

21.4. Piedāvājumus rakstiskai izsolei var iesniegt līdz iepriekšējās dienas vakaram, plkst.1630:

21.4.1. nosūtot pa pastu Pārvaldei;

21.4.2. nododot personīgi Pārvaldē.

21.5. Piedāvājums uzskatāms par saņemtu, ja tas līdz izsoles noteikumu 21.4. apakšpunktā minētajam laikam, reģistrēts Pārvaldes cirsmu izsoles piedāvājumu reģistrā.

21.6. Personīgi iesniegtos vai pa pastu atsūtītos piedāvājumus rakstiskai izsolei glabā slēgtās aploksnēs līdz izsolei pie Mežsaimniecības vadītāja vai Personāla un lietvedības nodaļā – pie lietvedes.

21.7. Noteikumu 16. punktā minētos dokumentus iesniedz kopā ar cenu piedāvājuma aploksni vai arī izsoles dienā – izsoles komisijai. Izsoles dienā dokumentu pieņemšana sākas 1 stundu un beidzas 5 minūtes pirms izsoles sākuma.

21.8. Atbilstoši piedāvājumu reģistrācijas secībai, dalībnieks uz izsoles laiku iegūst identifikācijas numuru.

21.9. Norādītajā rakstiskās izsoles stundā izsoles komisija atver iesniegšanas secībā saņemtās aploksnes, nolasa iesniegtos piedāvājumus un iereģistrē tos dalībnieku piedāvāto cenu sarakstā, un rakstiskās izsoles lapā.

21.10. Pēc aplokšņu atvēršanas un iesniegto piedāvājumu reģistrēšanas, izsoles komisija izvērtē iesniegtos piedāvājumus, atraida nederīgos piedāvājumus, atzīmējot to izsoles protokolā, nosauc visaugstāko cenu un dalībnieku, kas to nosolījis.

21.11. Par nederīgiem uzskatāmi to dalībnieku piedāvājumi, kuri:

21.11.1. nav iesnieguši 16. punktā minētos dokumentus vai/un izsoles komisija nav pārliecinājusies par trūkstošo datu atbilstību izsoles noteikumiem;

21.11.2. nav nokārtojuši finanšu saistības ar Pārvaldi;

21.11.3. ir nodokļu parādnieki (nodokļu parādu, tajā skaitā valsts sociālās apdrošināšanas obligāto iemaksu parādu kopsumma pārsniedz 150 eiro).

21.12. Ja divi vai vairāki dalībnieki piedāvā vienādu cenu, cirsmu pārdod tam, kura piedāvājums par konkrēto cirsmu ir saņemts pirmais (pēc piedāvājuma reģistrācijas datuma un laika).

21.13. Piedāvājumu atbilstība iemaksātajai nodrošinājuma naudai tiek vērtēta atbilstoši iesniegtajā piedāvājumā norādītajai cirsmu secībai.

21.14. Izsoles dalībnieki var nepiedalīties aplokšņu atvēršanas un rezultātu apkopošanas procesā.

21.15. Izsoles dalībniekus, kuri nav piedalījušies aplokšņu atvēršanas un rezultātu apkopošanas procesā, izsoles komisija par izsoles rezultātiem informē 2 (divu) darba dienu laikā.

22. Izsoļu rezultāti tiek apkopoti izsoles protokolā.

23. Pamatojoties uz izsoles protokolu:

23.1. ja cirsma (izsoles objekts) ir sagatavota šo noteikumu 4.1. un 4.3. apakšpunkta kārtībā, Pārvalde divu darba dienu laikā sagatavo rēķinu samaksai par nosolīto cirsmu;

23.2. ja tiek pārdota šo noteikumu 4.2. apakšpunkta kārtībā sagatavota cirsma (izsoles objekts), tad rēķins tiek sagatavots pēc sagatavoto un pievesto kokmateriālu uzmērīšanas.

Nosolītajā cenā ieskaita nosolītāja iepriekš iemaksāto nodrošinājumu. Nosolītajā cenā nav iekļauts pievienotās vērtības nodoklis.

24. Augstākā nosolītā cena saskaņā ar Pārvaldes izsniegto rēķinu nosolītājam jāsamaksā **10 (desmit) darba dienu** laikā no izsoles dienas.

25. Ja, šo noteikumu 4.1. un 4.3.apakšpunkta kārtībā sagatavotās izsoles cirsmas (objekta) nosolītājs **10 (desmit) darba dienu** laikā nav samaksājis nosolīto cenu, viņš zaudē iemaksāto nodrošinājuma naudu un tiesības iegādāties konkrēto cirsmu. Šajā gadījumā Pārvaldei ir tiesības piedāvāt slēgt pirkuma līgumu ar izsoles dalībnieku, kurs ir piedāvājis nākamo augstāko cenu.

26. Pēc nosolītās cenas samaksas (atbilstoša naudas summa ienākusi Pārvaldes norēķinu kontā), ne vēlāk kā **20 (divdesmit) darba dienu** laikā nosolītājam ir tiesības noslēgt cirsmas (cirsmas, koku, apaļkoku) pirkuma līgumu. Ja tiek pārdotas šo noteikumu 4.2.apakšpunkta kārtībā sagatavotās cirsmas, līgumu noslēdz ne vēlāk kā **20 (divdesmit) darba dienu** laikā pēc izsoles dienas.

27. Nosolītājs cirsmas izstrādes tiesības iegūst pēc cirsmas (cirsmas, koku, apaļkoku) pirkuma līguma parakstīšanas.

28. Izsoles komisijas priekšsēdētājam ir tiesības izraidīt no izsoles norises vietas tās personas, kuras traucē izsoles gaitu.

29. Nepieciešamības gadījumā (izsoles gaitā radušās neskaidrības, kuras nereglamentē izsoles kārtība, izsoles komisija izskata un pieņem lēmumu līdz izsoles beigām), izsoles komisijas priekšsēdētājam ir tiesības izsludināt pārtraukumu.